《送邵兰雪归吴门仍用前韵》
清代·陈维崧

易水严装发。
休回首、故人别酒，帝城高阙。
九曲黄河迎马首，淼淼龙宫堆雪。
说不尽、天涯明月。
君去故侯瓜可种，向西风、莫短冲冠发。
人世事，总毫末。
长州鹿走苏台折。
叹年少、当歌不醉，此非俊物。
试到吴东门下问，可有吹箫人杰？有亦被、怒潮磨灭。
来夜天街无酒伴，怕离鸿、叫得枫成血。
亦归耳，住何益。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。